11.3.2022
FI
Euroopan unionin virallinen lehti
C 115/5
III (Valmistavat säädökset)
EUROOPAN KESKUSPANKKI EUROOPAN KESKUSPANKIN LAUSUNTO, annettu 29 päivänä joulukuuta 2021, ehdotuksesta asetukseksi tekoälyä koskevista yhdenmukaistetuista säännöistä (CON/2021/40) (2022/C 115/05)
Johdanto ja oikeusperusta Euroopan keskuspankki (EKP) vastaanotti 3 päivänä marraskuuta 2021 Euroopan unionin neuvostolta lausuntopyynnön ehdotuksesta (1) Euroopan parlamentin ja neuvoston asetukseksi tekoälyä koskevista yhdenmukaistetuista säännöistä (tekoälysäädös) ja tiettyjen unionin säädösten muuttamisesta, jäljempänä ’ehdotettu asetus’.
EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan, sillä ehdotettu asetus sisältää EKP:n toimivaltaan kuuluvia säännöksiä, jotka koskevat erityisesti perussopimuksen 127 artiklan 6 kohdan mukaisia luottolaitosten vakavaraisuusvalvontaa koskevia EKP:n tehtäviä.
Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.
1.
Yleiset huomautukset
1.1.
EKP suhtautuu myönteisesti ehdotetun asetuksen tavoitteeseen parantaa sisämarkkinoiden toimintaa vahvistamalla yhtenäinen oikeudellinen kehys unionin arvojen mukaiselle luotettavan tekoälyn kehittämiselle, markkinoinnille saattamiselle ja käytölle.
EKP toteaa, että on tärkeää asettaa tekoälyjärjestelmiä koskevia yhdenmukaistettuja vaatimuksia, jotta voidaan varmistaa yleisen edun mukaisiin pakottaviin syihin, kuten terveyteen, turvallisuuteen ja perusoikeuksiin, liittyvä yhdenmukainen ja korkeatasoinen suojelu.
1.2.
EKP tunnustaa myös tekoälyä hyödyntävien innovaatioiden kasvavan merkityksen pankkialalla.
Kun otetaan huomioon tekoälyyn liittyvälle innovoinnille ominainen rajat ylittävä luonne ja mahdollisuudet pankkitoiminnoissa, EKP tukee unionin tason vakavaraisuusvalvontaviranomaisena voimakkaasti tarvetta varmistaa, että luottolaitokset soveltavat ehdotettua asetusta yhdenmukaisesti vakavaraisuusriskien ja -vaatimusten osalta.
Vastaavasti, ottaen myös huomioon tekoälyn kasvavan merkityksen, unionin lainsäätäjää pyydetään harkitsemaan tulevaisuudessa mahdollisuutta perustaa unionin tasolla riippumaton tekoälyviranomainen, joka vastaisi ehdotetun asetuksen yhdenmukaisesta soveltamisesta sisämarkkinoilla terveyteen, turvallisuuteen ja perusoikeuksiin liittyvien erityisky­ symysten osalta.
(1) COM(2021) 206 final.